tartuNLP/wikipedia-smugri-20251201 huggingface dataset:
Tiuranen

Tiuranen on asumaton saari Perämerellä Simojoen suulla Simon kunnassa. Se on yksi Saikanselän saarista ja pinta-alaltaan Simon kunnan suurin saari. Saari sijaitsee runsaan kahden kilometrin päässä mannermaalta. 
Maannousun vuoksi Tiurasesta voi laskuveden aikaan kävellä saaren koillispuolella sijaitsevaan Paskaleton saareen.
Hevoskastanja

Hevoskastanja eli balkaninhevoskastanja ("Aesculus hippocastanum") on suuri puu, jota kasvaa luonnonvaraisena Balkanin vuoristoissa, Kreikassa, Albaniassa, Pohjois-Makedoniassa, Serbiassa ja Bulgariassa. Hevoskastanjaa käytetään koristepuuna laajasti lauhkealla vyöhykkeellä, ja sitä voidaan käyttää istutettuna koristepuuna hyvämaaperäisillä, aurinkoisilla ja avarilla paikoilla Suomen etelärannikolla. Hevoskastanjaa käytetään puistopuuna, mutta harvoin katupuuna, koska sen kuori vioittuu herkästi. Hevoskastanjan etuna on kirvattomuus esimerkiksi verrattuna puistolehmukseen, mutta hevoskastanjan siitepöly saattaa haitata allergisia henkilöitä. Suomessa hevoskastanjalla ei ole tuholaisia. Hevoskastanjan siemenet eivät ole syötäviä. Hevoskastanjan lehdet, kukat ja siemenet sisältävät myrkyllistä eskuliinia (C15H16O9) ja eskiinia (C55H86O24).
Kuvaus.
Balkaninhevoskastanja kasvaa noin 15 metriä korkeaksi ja avoimella paikalla sen latvuksesta voi tulla jopa kymmenen metriä leveä. Sen lehdet koostuvat 5–7 lehdykästä, joiden syysväri on keltainen. Kukinto on valkoinen, pystyasentoinen, terttumainen ja hedelmä piikkikuorinen. Kypsä hedelmä halkeaa ja sen sisältä pulpahtaa kiiltävä punaruskea siemen. Hedelmät eivät ole syötäviä. Parhaiten laji viihtyy tuoreessa, runsasravinteisessa, multavassa ja mielellään kalkkipitoisessa maassa.
Koristekasvikäyttö.
Hevoskastanja ei siedä kuumia kesiä, minkä vuoksi se menestyy Pohjois-Euroopassa ja etelämpänä vuoristoissa ja varjossa. Ruotsiin balkaninhevoskastanja tuotiin 1600-luvulla. Se kestää suolaa, mutta kuori vioittuu helposti. 
Hevoskastanja on erittäin yleinen puu Ukrainan pääkaupungin Kiovan keskustassa, minkä vuoksi on sanottu, että kaupungin läpi voi kävellä poistumatta hetkeksikään kastanjoiden varjoista.
Puutarhakasvina Suomessa.
Suomessa hevoskastanja menestyy parhaiten menestymisvyöhykkeillä I ja II, mahdollisesti myös vyöhykkeellä III. Taimet ovat talvenarkoja, mutta lajin talvenkestävyys paranee puun vanhetessa. Siemenet valmistuvat Etelä-Suomessa syksyllä, ja ne on kylvettävä syksyllä, sillä hevoskastanja tarvitsee kylmän kauden itääkseen. Ennen kylvöä siemenen pitää pysyä kosteana, joten sitä voi säilyttää vaikkapa kosteisiin talouspapereihin käärittynä viileässä paikassa, esimerkiksi ulkona. Hevoskastanja viihtyy parhaiten avaralla ja aurinkoisella paikalla, ja kasvaa lopulta tuuhealatvaiseksi puuksi. Sitä voidaan myös kasvattaa ruukussa, jolloin sekaan on hyvä sekoittaa väliainetta, kuten hiekkaa tai kevytsoraa. Pohjoisimmat havainnot Suomessa ovat Vaasan ympäristöstä ja Kyrönjoen alajuoksulta.
Muuta.
Hevoskastanja on yksi druidien puuhoroskooppiin kuuluvista 22 puulajista. Hevoskastanjoita käytetään myös luonnonväriaineina, joiden avulla saadaan keltaista ja ruskeaa väriainetta. 
Hevoskastanja on myös Nora Flemingin 2005 luoma puuvillakangaskuvio. Hevoskastanja-aiheinen kangas on ollut myös Marimekko-kankaana leningissä.
M/S Alpo

M/S Alpo on Toppilan Möljä Oy:n omistama hinaaja, joka on perinnelaivarekisterissä. "Alpolla" on laituripaikka Toppilan entisen sataman alueella.
Alkujaan "Alpo" oli satamahinaaja "ST-335", jonka Yhdysvaltain maavoimien kuljetusyksikkö (transportation corps) tilasi United Boat Servicen telakalta City Islandilta Bronxista New Yorkista. Alus luovutettiin tilaajalle vuosien 1943 ja 1944 vaihteessa. Se osallistui Normandian maihinnousuun liittyvään keinotekoisen sataman kokoamisoperaatioon.
Sodan jälkeen Suomen Kansanhuoltoministeriö osti Yhdysvaltain asevoimien ylijäämävarastosta 24 hinaajaa, joista yksi oli "ST-335". Alus nimettiin uudelleen "DR-18:ksi" ja lähetettiin miinanraivaukseen Suomenlahdelle.
Oulun kaupunki osti aluksen ja teetti siihen muutostöitä F.W. Hollmingin Rauman telakalla, jotta alus soveltuisi Perämeren talvisiin olosuhteisiin. Miinanraivaaja muuttui satamahinaajaksi ja sai uuden nimen M/S "Alpo" Oulun silloisen apulaiskaupunginjohtajan Alpo Aution mukaan. "Alpo" oli hinaajana ja satamajäänmurtajana vuodet 1952–1971 ja avustavana hinaajana 1971–1990. Aluksen korvasi Oulun sataman nykyinen satamahinaaja ja jäänmurtaja "Tuura". Jonkun aikaa alusta ylläpidettiin kriisiajan tarpeita varten, mutta 1990-luvun puolen välin jälkeen "Alposta" huolehtiminen on jäänyt vapaaehtoistyön varaan.
"Alpo" palasi Normandiaan maihinnousun 60-vuotisjuhliin, joita vietettiin 6. kesäkuuta 2004.
Vuonna 2022 alus siirrettiin Pietarsaaren telakalle entisöitäväksi.
Tiurasenkrunni

Tiurasenkrunni on kivikkoinen saari Perämerellä Simon edustalla. Se sijaitsee noin 12 kilometrin päässä Simoniemen kylästä lounaaseen. Saaren itäpäässä on huonokuntoinen retkeilijöiden käyttöön tarkoitettu kamiinalämmitteinen autiotupa. Tuvassa on kaksi makuupaikkaa. Saarella ei ole venelaituria.
Saari on noussut merestä 1500-luvulla, ja sieltä on löydetty kalastukseen ja hylkeenpyyntiin liittyvien rakennelmien jäännöksiä sekä kalkkiuuni. Rakennusten jäänteiden arvioidaan olevan peräisin 1600-luvulta.
Y-siipinen

Y-siipinen on avaruusalus kuvitteellisessa "Tähtien sota" -maailmassa. 
Y-siipinen on Kapinaliiton hävittäjäpommittaja, joka on ollut käytössä Kloonisodista asti. Se on X-siipistä hitaampi, mutta sen aseistus on monipuolisempi – lasertykkien lisäksi siinä on ionikanuunapari protonipommeja, jotka tosin voidaan korvata myös protonitorpedoilla. Ihmispilotin lisäksi myös Y-siipinen tarvitsee astromekaanikkodroidin. Normaalisti Y-siipinen olisi värikkäiden metallilevyjen peitossa, mutta koska se tarvitsee jatkuvasti huoltoa, kapinallismekaanikot lopulta lakkasivat kiinnittämästä niitä takaisin ja siksi kapinaliiton Y-siipiset ovat melko karunnäköisiä. Y-siipisessä on X-siipisen tapaan hyperajo, elossapitojärjestelmä ja suojakilvet. Nimensä se on saanut siitä, että ylhäältäpäin katsottuna alus muistuttaa Y-kirjainta.
Y-siipisestä on olemassa myös kahden hengen variantti, jossa toinen henkilö korvaa aluksen tähtäystietokoneen.
Markionismi

Markionismi oli kristinoppia lähellä ollut gnostisismin haara. Roomassa gnostikko Markion Sinopelainen perusti vuonna 144 seurakunnan, joka lähestyi kristinuskoa (ja oli sen vakavin kilpailija 200-luvun alkuun saakka), mutta hylkäsi Vanhan testamentin oikukkaan ja itsevaltiaan Luoja-Jumalan korostaen Kristuksen julistaman lempeän Jumalan eroavaisuutta siitä.
Uudesta testamentista Markion hyväksyi vain kriittisesti karsitun Luukkaan evankeliumin ja useimmat Paavalin kirjeet korostaen tekstin kirjaimellista tulkintaa ja vierastaen teologisia spekulaatioita. "Markionin kaanon" oli liikkeen pyhä kirja. Paavali oli ainoa oikea apostoli, joka yksin oli ymmärtänyt Jeesuksen radikaalit opetukset. Markion esitti dokeettista kristologiaa ja torjui ruumiin ylösnousemuksen.
Markionilainen kirkko oli järjestynyt vanhakatolisen kirkon tavoin: sillä oli piispoja, presbyteerejä ja diakoneja, samoin se omaksui kasteen ja ehtoollisen. Markionin kuoltua noin vuonna 160 hänen opetuslapsensa jatkoivat kirkon rakentamistyötä ja kehittivät oppia edelleen. Vanhakatolisen kirkon (mm. Irenaeuksen ja Tertullianuksen) vastustuksen vuoksi markionismi menetti merkityksensä lännessä 200-luvun aikana (idässä se piti puolensa 300-luvulle saakka), ja monet markionilaiset sulautuivat manikealaisuuteen.
Markionilaislahkon presbyteeri Metrodoros mainitaan naulitun ja poltetun yhdessä presbyteeri Pionioksen kanssa Smyrnassa noin 350-luvulla jaa. Eusebios ajoittaa tapahtuman Marcus Aureliuksen aikaan.
Cat Lee &amp; Co

Cat Lee &amp; Co on vuonna 2004 perustettu suomalainen musiikkiyhtye. Se sekoittaa musiikissaan jazzia, countrya, bluegrassia, swingiä ja bluesia. Cat Lee &amp; Co julkaisi uuden albuminsa "Meaow" lokakuussa 2009. Yhtye hajosi vuonna 2012.
Aukusti Uotila

Aukusti Uotila (5. toukokuuta 1858 Urjala – 18. maaliskuuta 1886 Ajaccio, Korsika) oli suomalainen taidemaalari.
Henkilöhistoria.
Uotilan vanhemmat olivat maanviljelijä, valtiopäivämies Antti Uotila ja Ulrika Maria Laatu. Uotilan veljenpoikia olivat taidemaalari Antti Favén sekä kansatieteilijä ja sotilas Pertti Uotila. Uotila opiskeli Suomen Taideyhdistyksen piirustuskoulussa 1873–1876 ja Helsingin yliopiston piirustussalissa 1876–1877 Hjalmar Munsterhjelmin oppilaana. Ylioppilaaksi hän valmistui 1876. Uotila ryhtyi opiskelemaan lääkäriksi, mutta hän keskeytti opintonsa ja lähti Pariisiin ja maalasi siellä 1877–1879 École des Beaux-Arts -akatemiassa K. Lehmannin johdolla.
Tultuaan takaisin Suomeen lyhyeksi ajaksi vuosiksi 1879–1880 hän palasi Ranskaan ja asui useilla eri paikkakunnilla.
Hänen elämäänsä varjostivat köyhyys ja huono terveys. Uotila kuoli Korsikalla vain 27-vuotiaana keuhkotautiin, joka oli puhjennut vuonna 1881 hänen saatuaan vuotta aiemmin pahan kurkkutaudin. Hänet on haudattu Ajaccioon; hautajaisissa oli läsnä vain hänen italialaisen vuokraemäntänsä perhe.
Taiteellinen tuotanto.
Realismin edustaja.
Taiteilijana Uotila edusti realistista tyylisuuntaa. Uotilan parhaina töinä pidetään hänen Pariisin-ajan tuotantoaan. Hänen teoksiaan on Ateneumissa, muun muassa "Syysmaisema kuutamossa" (1883) ja "Nizzan vihannestori" (1885). Suomen Taideyhdistys järjesti Uotilalle ja Johannes Takaselle yhteisen muistonäyttelyn syksyllä 1886.
D-Generation X

D-Generation X (tai lyhyemmin DX) oli Raw:ssa, World Wrestling Entertainmentissa (WWE) toimiva "ryhmä", jonka perustaja jäsenet olivat Triple H ja Shawn Michaels. Muut jäsenet olivat Attitude eran aikaan Chyna, Rick Rude, Mike Tyson, Bad Ass Billy Gunn, Road Dogg Jesse James, X-Pac, Tori Stephanie McMahon ja myöhemmin joukkueen palatessa 2000-luvulla vuosina 2009-2011 joukkueen maskottina toiminut Hornswoggle. D-Generation X:n debyytti nähtiin vuonna 1997 jolloin ryhmään kuuluivat Triple H, Shawn Michaels, Chyna &amp; Rick Rude, myös Mike Tyson kuului hetken aikaa alkuperäiseen DX ryhmään. Vuonna 1998 ryhmän kokoonpano muuttui kun Michaels kärsi pahoista selkävaivoista, jonka takia hän ei pystynyt moneen vuoteen painimaan. Ryhmästä poistui myös Rude joka lähti kokonaan WWE:stä. Tällöin ryhmään liittyivät X-Pac, Billy Gunn &amp; Road Dogg. Myöhemmin myös Tori sekä Stephanie McMahon. Triple H &amp; Michaels toivat DX:n takaisin myös 2000 luvulla jolloin ryhmään kuului myös maskotti Hornswoggle.
D-Generation X on otellut Tag Teamina sekä stablena monia muita vastaan. He ovat otelleet esimerkiksi tasoitusottelun Hell In A Cell -ottelussa Vince McMahonia, hänen poikaansa Shane McMahonia ja maailman isointa urheilijaa The Big Showta vastaan. D-Generation X voitti ottelun ja pisti Vince McMahonin pussaamaan The Big Show’n ahteria. Tämä saattaa olla DX:n vaikeimpia ja verisimpiä otteluita McMahonia vastaan sillä Big Show vaikeutti tilannetta paljon.
D-Generation X piinasi McMahonien perhettä muutenkin, kuten kaataen heidän päälleen "ulostetta" ja kun he "maalasivat" vihreällä DX-merkin World Wrestling Entertainmentin päärakennuksen ulkoseinään.
Uusi D-Generation X hajosi väliaikaisesti, kun Triple H loukkasi polvensa ottelussa Randy Ortonia ja Edgeä vastaan niin että se jouduttiin leikkaamaan. Sen jälkeen D-Generation X:n toinen jäsen Shawn Michaels muodosti joukkueen John Cenan kanssa, mutta yhteistyö päättyi Michaelsin Sweet Chin Musiciin WrestleManiaa edeltävässä RAW:ssa
Wrestlemanian jälkeisessä RAW:ssa Michaels ja Cena hävisivät mestaruuden Hardy Boyzeille kymmenen joukkueen Battle Royalissa.
D-Generation X palasi tositoimiin vuoden 2009 SummerSlamissä ja oli aktiivinen vuosiin 2010-2011. Tämän jälkeen DX on esiintynyt RAW:in epsisodissa 1000 sekä Wrestlemania 31 tapahtumassa kokoonpanolla: Triple H, Shawn Michaels, X-Pac, Billy Gunn &amp; Road Dogg.
13. joulukuuta 2009 DX voitti Unified WWE Tag Team Championshipit ppv:ssä ja hävisi ne 8. helmikuuta 2010 The Mizille ja Big Showlle.
Vuonna 2019 DX valittiin WWE Hall of Fameen.
Metsäratio

Metsäratio on Sleepy Sleepersin kuudes albumi vuodelta 1980. Eräänlainen teema-albumi irvailee Yleisradion ohjelmatuotannolle aikana, jolloin kaupallisia radioasemia ei Suomessa vielä ollut. Ivan kohteena on myös suomalainen iskelmämusiikki. "Helsingin Sanomien" Markku Fagerlund piti levyn ideaa hyvänä ja toteutusta huolellisempana kuin yhtyeen aiemmilla albumeilla niin, että albumi oli hänestä Sliippareiden siihen asti paras.
Kokoonpano.
Vierailijat.
Äänitys ja miksaus: Pekka Nurmikallio, Microvox, Lahti
The Mopott Show

The Mopott Show on Sleepy Sleepersin vuonna 1979 ilmestynyt viides albumi. Se on laadittu Jim Hensonin luoman suositun tv-show’n The Muppet Shown kaltaiseen kehykseen. Kappaleiden välillä kuullaan imitoituja tv-show’n tyylisiä välipuheita, vitsejä sekä kuulokuvia kulisseista ja esiintymislavalta. Välispiikkeihin osallistui koko yhtye, ja levyllä esiintyvänä Kermit-sammakkona esiintyi Mato Valtonen.
Parodiset ainekset tulivat tällä albumilla kunnolla esiin. Kappaleet ovat sekä omia sävellyksiä ja sanoituksia että sanoituksia vanhoihin rock- ja pop-lauluihin. "Kaksi vanhaa tukkijätkää" on filmimusikaalista Grease (1978). "Tärisin mä täysin" on alun perin Johnny Kidd &amp; The Piratesin suurin hitti vuodelta 1962. "Pumpulitissit" on parodia albumin ilmestymisen aikaan uudelleen muodissa olleesta 1950-luvun rockabilly-tyylistä ja sitä soittavista uusista yhtyeistä. "Rapsutin" on pilailua saksalaisen Boney M. -diskoyhtyeen kappaleesta "Rasputin" (1978). "Mitä?" on tanskalaisen The Lollipops -varhaisteiniyhtyeen suurimpia hittejä.
Yhtyeeseen tuolloin vakituisena jäsenenä Pen Leen hajoamisen ja Bluesoundsin perustamisen välissä kuulunut Dave Lindholm toi äänityssessioihin mukanaan myös Albert Järvisen. "Istuin sitten Vanhalla ja Järvinen oli siinä kanssa, mä oli lähdössä Lahteen tekee Sliippareitten levyä. Siinä oli joku Järviselle tuttu biisi ja mä sanoin, että lähde mukaan, että sähän osaat vetää sen hyvin. Se oli että voishan sitä lähtee."
Kappaleet.
CD-versiossa #2 on nimetty "Sydänvikarock", #11 "Muistatkos kuka kaivoon putosi?" ja #12 "Mummo ja Janne".
Monarkianismi

Monarkianismi on kristinuskossa esiintynyt kristologinen näkemys, joka torjui ajatuksen, että Logos olisi itsenäinen persoona tai substanssi. Se korosti Jumalan ykseyttä ja sitoutui vahvasti monoteismiin. Vaikka monarkianistit pitivät Jeesusta Vapahtajana, tämä ei vaikuttanut Jumalan ykseyteen. Monarkianismin kaksi tyyppiä olivat dynaaminen monarkianismi eli adoptianismi sekä modalistinen eli sabellianistinen monarkianismi. Monarkianismi syntyi 100-luvulla ja yleistyi 200-luvulla. 300-luvun loppuun mennessä se oli yleisesti tuomittu harhaopiksi. Monarkianismi oli nimitys, jonka otti käyttöön oppia vastustanut Tertullianus.
Modalistinen monarkianismi.
Noetos Smyrnalainen opetti 100-luvun lopulla Vähä-Aasiassa oppia, jonka mukaan Isä ja Poika olivat vain saman Jumalan eri puolia. Suhteessa maailmaan Jumala oli Isä, ilmestymisessään ihmiskunnalle Poika. Oppia julisti Praxeas Vähä-Aasiassa 200-luvun alussa. Sitä vastaan Tertullianus kirjoitti traktaatin "Adversus Praxean" (n"." 213), jossa puolusti kolminaisuusoppia. 
Dynaaminen monarkianismi.
Dynaaminen monarkianismi opetti, että Kristus oli vain ihminen, mutta häntä kutsuttiin Jumalan Pojaksi korkean asemansa takia. Kyse ei ollut Kristuksen olemusta koskevasta ilmaisusta kuten Nikean uskontunnustuksessa, vaan kunnianimestä, joka perustui Jeesuksen jumalalliseen viisauteen ja valtaan. Oppia edusti Roomassa 100-luvulla Theodotus. Myöhempiä julistajia olivat Artemon ja Paavali Samosatalainen 260-luvulla. 
Syyriassa sassanidien valtakunnassa opin edustaja oli Aphrapat (n. 280– n. 345). Hän ei tuntenut Nikean konsiilin (325) päätöksiä vaan nojautui Vanhaan Testamentin profeettaoppiin. Jeesus oli Logos ja Jumalan Poika, jonka esikuva nöyryydestä tarjosi ihmisille tien pelastukseen.
Dynaaminen monarkianismi Koraanissa.
Kirkkohistorioitsija K-H. Ohlig katsoo, että Koraanin teologia on esinikealaista syyrialaista teologiaa, jollaista edusti etenkin Aphrahat. Oppi oli vallitsevana vuoteen 410 asti itäisen Syyrian kirkossa. Oleellista siinä oli tiukka monarkianismi: valta kuului yksin Jumalalle eikä hänellä ollut poikaa. Tässä ”dynaamisessa monarkianismissa” Logos ja ”Jumalan poika” olivat voimia, jotka olivat Jumalan toimintaa, eivät erillisiä hypostaaseja eli Jumalan henkilöitymiä.
Kona (yritys)

Kona on polkupyörävalmistaja, joka on erikoistunut maastopyöriin. Konan valikoimaan kuuluu myös maantiepyöriä, kuten 'Zing Zing', cyclocrosspyöriä, 'Jake the Snake' ja retkeilypyöriä, kuten 'Kona Sutra'.
Jacob "Jake the Snake" Heilbron, Dan Gerhard ja Joe Murray perustivat yrityksen vuonna 1988.
Perustajat ilmoittivat 19. tammikuuta 2022 yrityksen myynnistä ulkoiluvälineitä valmistavalle monialayritykselle Kent Outdoorsille. 19. huhtikuuta 2024 Kent Outdoors aloitti toimintansa alasajon suunnittellen brändin myymistä.
20. toukokuuta 2024 Dan ja Jake ilmoittivat ostaneensa brändin takaisin Kent Outdoorsilta suunnitellen sen uudelleenlanseerausta.
Kona tunnetaan polkupyörävalmistajana kolmesta asiata: ensiksi humoristisesta asenteesta pyöräilykulttuuria kohtaan. Mallinimet, kuten "Stinky", "Muni Mula", "Jake the Snake" ja "Humuhumu Nukunuku A'Pua'a" sekä tajunnanvirtamainen kerronta yrityksen kuvastoissa, on aikaansaanut Konasta "hauskan" polkupyörävalmistajan. 
Kona tunnetaan yhtenä ensimmäisistä valmistajista, jotka huomasivat freeride-maastopyöräilyn suosion kasvun. Kona ryhtyikin valmistamaan pyöriä, jotka olivat aiempaa raskaampia ja joissa oli pitkä joustomatka sekä edessä että takana.
Konan täysjoustopyörissä käytetään 4-linkkujärjestelmää, joka voidaan tunnistaa mustan- (ennen vuotta 2005) tai hopeanvärisistä (vuodesta 2006) keinuvarsista, jotka kiinnittyvät rungon pystyputkeen. 
Kona toimii yhteistyössä useiden polkupyöräpuistojen kanssa. Esimerkkinä voidaan mainita Whistler Blackcomb Bike Park Whistlerissä, Brittiläisessä Kolumbiassa, jossa ajajat voivat vuokrata Konan valmistaman kustomoidun "Park Bike" -pyörän. Myös Kittilän Levillä on Konan Bike Park.
Konan pyörämallit
Honzo on yksi Konan tärkeimmistä maastopyörämalleista maasto-olosuhteisiin. Kona mainostaa sitä "Usein jäljitelty, mutta ei koskaan kopioitu". Kona Honzo yhdistää enduropyörän kestävyyden maastopyörän nopeuteen. Mallisarjaan kuuluu ESD-pyörä, jossa on erittäin kestävä teräksestä valmistettu runko.
Rove on yksi Konan suosituimmista sorapyöristä. Se on saatavilla useissa eri hintaluokissa ja varustelutasoissa, aina edullisista alumiinirunkoisista malleista kalliimpiin teräsrunkoisiin sorapyöriin. Kona Rovessa on klassinen ulkonäkö ja kestävä runko. Rove sopii erinomaisesti jokapäiväiseen ajoon ja retkille.
Voikkaa ja huikkaa

Voikkaa ja huikkaa on Sleepy Sleepersin albumi.
Mukana ovat rumpali Harri Kinnunen, Saku Kuosmanen, kitaristina ja myös säveltäjänä mm. Hassisen koneessa soittanut Reijo Heiskanen sekä viimeistä kertaa Tiina Tiikeri. Albumilla on kappale "Järkee vai ei", joka on yksi Sleepy Sleepersin tunnetuimpia kappaleita.
Monoteletismi

Monoteletismi on 600-luvulla muodostunut oppi, jonka keisari Herakleios I (keisarina 610–641) julisti Bysantin viralliseksi kristologiaksi yrittäen näin voittaa monofysitismin. Monoteletismin mukaan Kristuksella on kaksi luontoa, mutta lihaksi tulleessa Jeesuksessa vaikutti yksi tahto, "thelesis". Kaksisataa vuotta aiemmin pidetyn Khalkedonin kirkolliskokouksen (451) päätöksiä kannattaneet torjuivat monoteletismin valepukuisena monofysitisminä; tätä taistelua johti kreikkalainen munkki Maksimos Homologetes 'Tunnustaja', n. 580-662) kehittäen opin, jonka mukaan Kristuksen jumalallisella ja inhimillisellä luonnolla kummallakin oli tahto ja oma toimintatapansa. Monoteletismi tuomittiin harhaopiksi kuudennessa ekumeenisessa kirkolliskokouksessa vuonna 680–681, ja asiaan palattiin vielä Trullossa vuonna 692.
Monoteleetit (kreik. "monos" = yksi, "thelēma" = tahto) oli vanhan kirkon aikainen ryhmä, jonka opin mukaan Kristuksella oli kaksi luontoa, mutta ainoastaan yksi tahto. Ryhmän perustaja oli keisari Herakleios. Palauttaakseen monofysiittejä kirkon yhteyteen hän esitti Konstantinopolin patriarkan Sergiuksen neuvosta 633 mainitun opinkaavan yhdistymisen pohjaksi. Paavi Martinus I:n kokoon kutsuma ensimmäinen lateraanikokous 649 ja Konstantinopolissa pidetty kuudes yleinen kirkolliskokous 680–681 tuomitsivat opin kerettiläiseksi. Monoteletistinen suunta on säilynyt maroniittien lahkossa.
Suomen poliisit

Suomen poliisit on Sleepy Sleepersin albumi.
Anarkistisen levyn kansitekstit lupasivat "toimintaa, jännitystä, rakkautta ja sotaa" sekä "idiootti esityksiä". Levyn sävellyksistä, sanoituksista ja sovituksista vastasivat salanimet Pekos Beer, Tex Vodka ja Ginger Ale.
"Jytinää Eestissä" -kirjan mukaan levyn innoittajina toimivat levynteon aikoihin esiin tulleet huonot kellaribändit. Levy oli mahdollisimman vähällä vaivalla tehty parodia bändeistä, jotka rääkyivät ja vihasivat kaikkea.
Akallinen mies

Akallinen mies on vuonna 1986 valmistunut Edvin Laineen ohjaama elokuva. Se on jatko-osa 1983 valmistuneelle "Akattomalle miehelle" ja jäi Edvin Laineen viimeiseksi elokuvaohjaukseksi. Elokuvan ensi-ilta oli 5. joulukuuta 1986.
Vastaanotto.
"Helsingin Sanomien" Helena Ylänen kirjoitti elokuvasta murska-arvion: ”Se on sydämettömimpiä näkemiäni filmejä. Sitä mainostetaan mm. koskettavan hauskaksi. Se ei ole kumpaakaan. Se on pelottava. Koko suomalainen maalaiselämä esitetään siinä pelkäksi kaupankäynniksi, lainojen kanssa velmuamiseksi, nimien ottamiseksi takuupapereihin.” Hän käytti elokuvan arviointiin myös sanoja itsekäs, omahyväinen, lattea ja osaamaton. "Video-oppaassa" vuodelta 1994 Esko Rautakorpi sanoo elokuvaa yhtä kammottavaksi kuin sen edeltäjä "Akaton mies" ja antaa sille tähtien sijasta pommin, mikä vastaa sanallista arviota ”täysin epäonnistunut tekele”.
Laiska suoritus

Laiska suoritus on tietojenkäsittelyn termi, joka tarkoittaa asian laskemista tai siihen reagoimista vasta kun siihen on tarvetta, mutta ei aikaisemmin. Laiska suoritus on synonyymi "tarvepohjaiselle suoritukselle".
Laiskan suorituksen hyötyjä ovat tehokkuuden lisääntyminen välttämällä turhia laskusuorituksia, virhemahdollisuuksien väheneminen yhdyslauseiden arvonmäärityksessä, ja mahdollisuus äärettömien tietorakenteiden muodostamiseen.
Datapohjainen suoritus on laiskan suorituksen vastakohta.
Linnukkapatsas

Linnukkapatsas on Limingassa sijaitseva muistomerkki. 
Patsas pystytettiin vuonna 1934 muistoksi venäläisten tekemästä hävitysretkestä vanhan vihan aikana vuonna 1496. Se sijaitsee Linnukkamäellä paikalla, jossa olivat Limingan toinen ja kolmas kirkko. Ne tuhoutuivat ns. pitkän vihan aikana 28. joulukuuta 1589 ja 25. marraskuuta 1592. Muistomerkin on suunnitellut liminkalaissyntyinen arkkitehti Niilo Kokko.
Leipäreet

Leipäreet on kahdeksan pientä saarta käsittävä saariryhmä Simon edustalla Perämerellä. Saaristo sijaitsee Krunnien saariston pohjoispuolella, noin 16 kilometriä etelälounaaseen mannermaalla sijaitsevasta Simonkylästä, ja noin neljä kilometriä etelään Tiurasenkrunnista. Saaristo muodostuu kahdeksasta korkeasta kalliosaaresta, joita ympäröivät karikot. Saarilla on kalastusmökkejä.
Saapaskarin ja Härkäleton saaret sijaitsevat noin neljä kilometriä etelään Leipäreiden saariryhmästä.
Ofiitit

Ofiitit (eli "ofilaiset", "naassenit", "naassealaiset") olivat eräs luultavasti Aleksandrian juutalaista alkuperää ollut gnostilainen lahko varhain 100-luvulla. Ofiitit ottivat oppeihinsa babylonialaisen ja egyptiläisen mytologian aineksia. Heidän opeissaan on käärmeellä ("ophis") suuri merkitys, milloin hyvän, milloin pahan edustajana; joissakin lahkoissa se jopa identifioitiin Logoksen kanssa. He omaksuivat myös kaldealaista astrologiaa.
Barbelo-gnostikot olivat eräs ofiittilahko, joka kuvattiin kirkkoisien kirjoituksissa pahamaineisena. Toinen ryhmä olivat kainiitit, jotka pitivät Luojaa pahana, ja siksi tuomitsivat kaiken, mitä Vanhassa testamentissa pidetään hyvänä ja arvostivat kaikkea, minkä Vanha testamentti tuomitsee (Juudas Iskariot on ainoa oikea apostoli). Keskiajan lusiferiaanit saivat vaikutteita näistä aatteista.
Herra 47

Herra 47 on Pirkka-Pekka Peteliuksen esittämä ja luoma roolihahmo, joka teki ensiesiintymisensä 6. kesäkuuta 1986 Yleisradion "Yömyöhä"-lähetyksessä, jossa Petelius esiintyi Pedro Hietasen kanssa. Tämän jälkeen hahmo siirtyi televisioon Peteliuksen ja Hietasen ohjelmiin. 
Hahmo tuli tunnetuksi erityisesti Peteliuksen ja Aake Kallialan "Pulttibois"-sarjassa, ja siitä tuli yksi sarjan tunnetuimmista hahmoista. Herra 47 esiintyi "Pulttiboisin" lisäksi monissa muissakin Peteliuksen sketsiohjelmissa, kuten sarjoissa "Hei hulinaa", "Manitbois" ja "Viihdeohjelma Tukholma". Hahmo esiintyy myös Spede Pasasen elokuvassa Uuno Turhapuron veli jossa Pirkka-Pekka Peteliuksen esittämä hahmo Purkka-Pekka Putelius esiintyy Herra 47:nä. Hahmo sai oman nimikkosarjansa vuonna 1994.
Hahmo.
Herra 47 (oikealta nimeltään Naama Velli, esiintynyt myös nimellä Kaino Velli, ent. Lind) on 47-vuotias mieshenkilö, joka yrittää epätoivoisesti saada itselleen naista. Hänen lukuisat iskemisyrityksensä ovat menneet lähes aina pieleen, koska Herra 47 on luonteeltaan äärimmäisen ylimielinen ja huonokäytöksinen. Hän yrittää hurmata naisia muun muassa runsailla rintakarvoillaan. Hän sanoo usein olevansa ”miesten mies”.
Usein Herra 47 esittää aluksi kohtuuttomia vaatimuksia naisen suhteen, mutta lopulta hän antaa periksi ja sanoo kelpuuttavan itsellensä minkä tapaisen naisen tahansa. Yleensä Herra 47 jatkaa iskuyritystään, kunnes sen kohteena oleva nainen lyö häntä. Silloin Herra 47 tokaisee yleensä: ”Sissos saatana!”
Tietokonepeli.
Vuonna 2025 tasavallan tietokoneelle Commodore 64:lle julkaistiin Herra 47 seikkailupeli. Peli on luotu Sierran 80-luvun pelien hengessä Larry pelien tyyliin.
Härkäletto

Härkäletto on kallioluoto Perämerellä Simon kunnassa, noin kahdenkymmenen kilometrin päässä Simonkylän luoteispuolella ja noin 14 kilometrin päässä Iin Vatungista länsilounaaseen.
Yöpymispaikkana suositulla saarella on betoninen loistotorni sekä retkisatama. Saarella on myös tulentekopaikka sekä kuivakäymälä. Saaren pohjoispuolella sijaitsee Saapaskarin kallioluoto.
Jully Ramsay

Julia Maria ”Jully” Ramsay, o.s. Ekström (5. elokuuta 1865 Leppävirta – 24. maaliskuuta 1919 Helsinki) oli suomalainen suku- ja historiantutkija, joka tuotti myös alojen kirjallisuutta. Hän syntyi insinöörikapteeni, sittemmin toiminimi osakas Karl August Ekströmin (1823–1900) ja Aleksandrine Hackmanin (k. 1918) perheeseen. Jully Ramsay oli itse naimisissa vuodesta 1883 lähtien valtioneuvos August Ramsayn (s. 1859) kanssa.
Jully Ramsayn suvun juurien kerrotaan olevan värmlantilaiset, kantaisänään Anders Göransson (s. 1674), joka asui Filipstadissa. Jullyn isänisä Nils Ekström (1785–1870) loi suvun haaran Suomeen muuttaessaan Tornioon kihlakunnan henkikirjuriksi ja naiden myöhemmin Katarina Grapen.
Ramsayn 1909–1916 julkaistua neljän niteen sarjaa "Frälsesläkter i Finland intill Stora ofreden" (Suomalaisia aatelissukuja ennen isoavihaa) pidettiin aikanaan suuressa arvossa, sillä ne olivat ensimmäisiä suomalaisen sukututkimuksen lähdekirjoja, jotka perustuivat laajoihin arkistotutkimuksiin. Hän kirjoitti lisäksi lukuisia artikkeleita historia-aiheisiin lehtiin. Jully Ramsay oli ensimmäinen Suomen historiallisen seuran tutkijajoukkoon kutsuttu nainen.
Patripassianismi

Patripassianismi oli 200-luvulla mm. Noetoksen, Prakseaksen ja Sabellioksen kannattama modalistinen heresia, jonka mukaan Isä kärsi Poikana. Tämä myös merkitsee, että Kolminaisuuden persoonat ovat ainoastaan saman olemuksen erilaisia ilmaisutapoja. Kolminaisuusopin näkökulmasta patripassianismi on joidenkin kristillisten kirkkojen mukaan harhaoppi.
Termi patripassianismi on keksitty aatteen kritisoijien toimesta. Se tulee latinan sanoista "patri-" , "isä" ja "passio," "kärsimys" viitaten käsitykseen siitä, että kolminaisuuden persoonien ollessa yhtä, isä kärsi itse ristillä.
Patripassinismia on todistettavasti esiintynyt jo 100-luvulla, jolloin teologi Praxeas puhui Jumalasta yksipersoonaisena.
Paulikiaanit

Paulikiaanit oli 600-luvulla syntynyt armenialainen uskonlahko, joka hylkäsi kaiken kultin ja papiston, lapsikasteen, kiirastulen, pyhimysten avuksihuutamisen ja kolminaisuuden. Paulikiaanien oppi juontaa juurensa markionismista ja manikealaisuudesta, eritoten messaliaaneista.
Historia.
Paulikiaanien perustaja oli ilmeisesti armenialainen Konstantinus, joka otti lisänimen Silvanus Paavalin seuraajana Raamatussa mainitun Silvanuksen mukaan. Sen sijaan tutkijoiden keskuudessa ei ole yhteisymmärrystä siitä, kenen Pauluksen mukaan paulikiaanit saivat ryhmäänsä viitanneen nimen. Konstantinus Silvanus Bysantin valtakunnan Aasian puoleisissa maakunnissa vaikuttanut manikealaisuus sai nyt selvemmin kristityn luonteen. Paulikiaanit aloittivat ilmeisesti pian ilmestymisensä jälkeen pitkän poliittisen ja sotilaallisen taistelun Bysanttia vastaan. Vuosien 668 ja 698 keisarit Konstantinus III ja Justinianus II lähettivät kaksi sotaretkeä paulikiaaneja vastaan. Lahkon perustanut Konstantinus Silvanus kivitettiin kuoliaaksi ja hänen seuraajansa paulikiaanien johtajana, Simeon, poltettiin.
Paulikiaanit elpyivät 800-luvun puolella johtajansa Sergiuksen johdolla. Lahko levisi Kilikiaan ja Vähä-Aasiaan kasvaen siten, että se selvisi myös keisari Mikael I:n ja keisarinna Theodoran toteuttamista vainoista ja verilöylyistä. Suurimmillaan paulikiaanien vaikutusvalta oli 800-luvun kolmannella neljänneksellä sen johtajien Karbeaksen ja Chrysocheirin aikana. Paulikiaanien sotilaallinen mahti murtui lopulta Basileios I:n heitä vastaan tekemän sotaretken jälkeen vuonna 872. Sittemmin paulikialaiset vaikuttivat enimmäkseen Traakiassa, jonne suuri osa heidän kannattajistaan oli siirretty rangaistuksena ja suojaamaan valtakunnan rajaa bulgaareja vastaan. Aasian puolella paulikiaanit säilyivät vähintään ristiretkiin saakka.
Sittemmin paulikialaiset opetukset vaikuttivat etenkin makedonialaisten, bulgarialaisten ja kreikkalaisten talonpoikien keskuudessa ja vaikutti todennäköisesti bogomiilien syntyyn 900-luvun puolella. Kataarit saivat bogomiilien välityksellä vaikutteita paulikiaaneista ja manikealaisista.
Pneumatomakianismi

Pneumatomakit (, "henkeä vastaan taistelevat") olivat 300-luvun lopun ja 400-luvun alun kirkko-oppineita, joiden johtaja oli Eustathios Sebastelainen. Opin alkuunpanija oli Makedonios I Konstantinopolilainen, siitä opin toinen nimitys "makedonialaisuus". Pneumatomakit vastustivat muun muassa Athanasioksen ajatusta siitä, että Pyhä Henki on samaa olemusta kuin Isä ja Poika. Näkemystään pneumatomakit perustelivat sillä, että siitä ei ollut todistusta Raamatussa, joka päinvastoin kuvasi Hengen ylimmäksi luoduista.
Pneumatomakianismia vastustaessaan ja puolustaessaan oikeaa oppia Athanasios ja Basileios vetosivat perinteiseen kastekaavaan (Matt. 28:18-20), joka osoittaa Hengen olevan osallisena samasta jumalallisuudesta kuin Isä ja Poika.
Oppi määriteltiin kerettiläiseksi.
Honey Aaltonen

Honey Aaltonen (oik. Isko Kaleva Honey Aaltonen, 9. helmikuuta 1960 Marttila – 29. lokakuuta 2022 Helsinki) oli suomalainen rumpali, säveltäjä, sanoittaja, radiotoimittaja ja kirjailija. Honey toimi mm. Blues News -lehden toimittajana ja Jussi Kettu Bandin rumpalina. Lisäksi hän tuotti mm. Jolly B. Goodin, Knucklebone Oscar &amp; his Hitmenin, The Eviltonesin ja Sepi Kumpulaisen äänitteitä sekä Blue Northin julkaisemat kokoelmalevyt "Living Finnish Blues" ja "Blues News Is Coming". Aaltonen oli Suomen Afroamerikkalaisen Musiikin Yhdistyksen eli SAMY ry:n (vuodesta 2006 Finnish Blues Society ry) varapuheenjohtaja. Hänet tunnettiin myös helsinkiläisen Fennica-levykaupan myyjänä.
Henkilö

Henkilö on yksityinen ihminen ja persoona. Termillä voidaan viitata myös ihmisen yksilölliseen olemukseen.
Filosofien määrittelemänä henkilö on se ihminen, jolla on tietyt psykologiset kyvyt, joita pidetään välttämättöminä ja tarpeellisina täyttääkseen vaatimukset. Vaatimuksina on yleisesti muun muassa kyky ajatella, itsetietoisuus ja että on henkilökohtainen identiteetti, joka säilyy läpi elämän.
Oikeustieteessä henkilö eli oikeussubjekti tarkoittaa tahoa, jolle oikeusjärjestys voi asettaa oikeuksia ja velvollisuuksia. Henkilöitä ovat "luonnolliset henkilöt" eli ihmiset sekä "oikeushenkilöt" kuten yhtiöt. Henkilöiden asemaa oikeusjärjestyksessä tutkii henkilöoikeus.
Suomen varhaisteollisuus

Suomen varhaisteollisuus tarkoittaa niitä teollisuuden muotoja, joita Suomessa esiintyi ennen 1800-lukua, ennen ensimmäistä teollista vallankumousta ja fossiilisten polttoaineiden käyttöön ottoa.
Teollinen raudan tuotanto oli varhaisteollisuuden tärkeimpiä muotoja. Suomessa raudan tuotanto perustui kaivosrautaan, mutta myös järvi- ja suomalmiin. Erik Fleming avasi ensimmäinen rautakaivoksen Lohjan Ojamossa vuosina 1538–1540. Rautamalmi jalostettiin masuuneissa hiilen kanssa raaka- eli takkiraudaksi. Masuunit tuottivat aluksi rautaa pääasiassa sotatarviketuotantoon, kuten tykkien raaka-aineeksi.
Ruukkiteollisuus alkoi 1600-luvulla. Se oli käsitti metallien perusteollisuutta ja metallituotteiden, lähinnä työkalujen, valmistamista takomalla ja valamalla manufaktuuripajoissa. Huomattavimpia 1600-luvulla perustettuja ruukkeja olivat Teijon, Mustion, Antskogin, Billnäsin, Fagervikin ja Fiskarsin ruukit.
Puunjalostusteollisuuden alkuna voidaan pitää vesisahoja, joita perustettiin Suomeen jo 1500-luvulla. Vuonna 1533 Halikon talonpojat myivät Flemingille sahamyllyn paikan Hossostenkoskelta. Mahdollisesti jo tätä ennen uskotaan Naantalin luostarin harjoittaneen sahaustoimintaa vesisahalla.
Kankaita kudottiin 1500–1600-luvuilla kotona ja myytiin kaupunkeihin. Ensimmäisiä teollisia tekstiiliyrityksiä perustettiin Turkuun vuonna 1738. Näitä olivat Wechterin villatehdas ja Friedrich Lütken sukka- ja nuttukutomo.
1700-luvulla Suomessa toimi lasi- ja tupakkatehtaita. Strengbergin tehdas Pietarsaaressa aloitti toimintansa jo 1700-luvun puolivälissä käyttäen aluksi kotimaista raaka-ainetta.
Adelaiden katurata

Adelaiden katurata on Adelaiden kaduista koostuva väliaikainen kilparata Etelä-Australiassa. Radalla ajettiin 11 Formula 1:n Australian Grand Prix’ta vuodesta 1985 vuoteen 1995. Suomalainen Mika Häkkinen ajoi radalla rajusti seinään ja loukkaantui vuonna 1995.
Rata rakennettiin yhdistämällä yleisiä teitä ja erikseen rakennettu osuus Victoria Park -puistossa.
Nykyisin radasta on käytössä lyhyempi versio, jolla ajetaan Australian V8 -sarjan kilpailuja. 
Lokakuussa 2021 uutisoitiin, että alustavien suunnitelmien mukaan rata purettaisiin vanhan Victoria Parkin entisöimiseksi ja koska radan päällysteenä käytetty bitumi on tehnyt alueesta kesäisin liian kuuman alueen.
Tauno Lappalainen

Tauno Mikko Lappalainen (10. maaliskuuta 1898 Liperi – 25. tammikuuta 1973 Liperi) oli suomalainen maastohiihtäjä.
Lappalainen voitti hiihdon maailmanmestaruuskilpailuissa kolme mitalia, joista kaksi hopeaa vuodelta 1926 (30 km, 50 km) ja yhden pronssin vuodelta 1930 (18 km). Sankt Moritzin 1928 olympialaisissa hän sijoittui 50 kilometrillä kuudenneksi ja neljä vuotta myöhemmin Lake Placidin olympialaisissa samalla matkalla seitsemänneksi.
Lappalainen edusti urallaan Liperin Kivekkäät ja Viipurin Urheilijat -seuroja. Hän voitti viisi SM-mitalia mutta ei yhtään kultaista. Salpausselän Kisoissa hän sijoittui 50 kilometrillä toiseksi vuonna 1925. Aktiiviuransa jälkeen hän oli tunnettu suksi- ja suksivoidetehtailija. Hän kirjoitti 1930-luvulla hiihto-oppaita ja toimi vuosina 1943–1945 SVUL:n Karjalan piirin puheenjohtajana.
Tauno Lappalaisen veli Martti Lappalainen oli myös menestynyt hiihtäjä. Heistä on Veikko Jalavan vuonna 1967 tekemä yhteispatsas Liperissä.
Mikey Way

Michael James "Mikey" Way (s. 10. syyskuuta 1980 New Jersey, Yhdysvallat) on isoveljensä Gerard Wayn perustaman My Chemical Romance -yhtyeen basisti. Mikey on ollut 27. maaliskuuta 2015 lähtien kihloissa Kristin Colbyn kanssa. Hän oli naimisissa yhdysvaltalaisen Alicia Simmonsin kanssa, kunnes ilmeni miehen pettäneen tätä fanitytön kanssa. Suhde kuitenkin loppui helmikuussa 2014.
Mikey Way on syntynyt ja kasvanut Yhdysvaltain New Jerseyn osavaltion ssä (eng). Mikey löysi My Chemical Romancelle nimen Irvine Welshin kirjasta "Ecstasy: Three Tales of Chemical Romance" ollessaan töissä Barnes and Noble - nimisessä kirjakaupassa Cliftonissa. 
My Chemical Romancen alkuaikoina Mikey vasta opetteli soittamaan bassoa, ja bändi etsi basistia korvaamaan hänet. Life on the Murder Scene -DVD:n haastatteluissa hän kertoo kuitenkin olleensa basistina muissa bändeissä jo ennen My Chemical Romancea. Mikey kuitenkin vakiintui bändin jäseneksi ja soitti siinä aina vuoteen 2013 asti, jolloin yhtye hajosi. Yleisimmin hän käyttää Fenderin Highway-sarjan bassoja. Way omisti lähinäköä parantavat lasit, mutta kävi näköleikkauksessa, eikä hänen tarvitse enää käyttää lasejaan. 
Vuonna 2014 Mikey ja David Debiak ( vokalisti, New London Fire kitaristi) perustivat yhtyeen nimeltä (eng). Mikey soittaa yhtyeessä bassoa ja koskettimia, sekä taustalaulaa. Hän myös jakaa joitain soittimia Davidin kanssa.
Henkinen terveys.
The Black Paraden nauhoitusten aikana Mikeyllä oli vaikeuksia käsitellä henkilökohtaisia ongelmia, joiden takia hän lähtikin bändistä väliaikaisesti. Mikey oli tuolloin lähellä jättää bändin pysyvästi. Hän sanoi Alternative Pressin haastattelussa: "I was either offing myself, or leaving the band. Those were my two options." "("Olin joko tekemässä itsemurhaa tai lähtemässä bändistä. Ne olivat kaksi vaihtoehtoani.")" Joulukuussa 2006 Blenderin aikakauslehdessä Mikey selitti ahdistustaan. "Here I was, I finally had everything I'd struggled for my whole life, and it wasn't fun anymore. I was standing on the stage looking out, and not enjoying it at all", hän kertoo lehdessä. "("Tässä minä olin, vihdoinkin minulla oli kaikki minkä vuoksi olin taistellut koko elämäni, ja se ei ollut enää hauskaa. Seisoin lavalla katsoen yleisöä, enkä nauttinut siitä ollenkaan.")"
Mikey jätti yhtyeen hetkellisesti vuonna 2007 asuakseen My Chemical Romancen asianajajan ja "bändin äidin", Stacey Fassin kanssa. Hän meni psykologille ja tapasi terapeutin neljä kertaa viikossa. Monien viikkojen jälkeen hänellä todettiin kaksisuuntainen mielialahäiriö. Terapian jälkeen hän palasi takaisin äänitysstudioon.
Electric Centuryn EP:n nauhoitusten aikaan vuonna 2014 Mikey lähetettiin vierotukseen huumeista ja alkoholista. Myöhemmin samana vuonna hän kertoi yhtyeen nettisivuilla käyttäneensä huumeita jo vuosikymmeniä, ja että oli onnekas ollessaan vielä hengissä. Hän myös kertoi pääseensä eroon addiktiostaan, ja rohkaisi kaikkia apua tarvitsevia pyytämään sitä.
Premonstratenssit

Premonstratenssit ovat Norbert Xantenilaisen perustama katolisen kirkon sääntökunta.
Historia.
Norbert Xantenilainen perusti vuonna 1121 luostarin Prémontréen Pohjois-Ranskaan pappissäätiönä, jonka tehtävänä oli saarnaaminen askeettisessa köyhyydessä eläen. Hän hyväksyi augustinolaissäännön täydentäen sitä sisterssiläisten puritaanisesta luostariperinteestä ottamillaan määräyksillä. Nopeaan tahtiin perustetut uudet premonstratenssiluostarit hän organisoitiin Citeaux'n mallin mukaan, mutta sisterssiläisten vaikutus pysyi merkittävänä. Premonstratenssit ottivat vastuun alueiden pitäjänkirkoista ja ryhtyivät lähetystyöhön länsislaavien parissa. Heistä tulikin etenkin länsislaavien alueilla tärkeitä taloudellisen kehityksen edistäjiä, sillä he asettuivat ennestään asumattomille alueille, joidenka viljelemisen he aloittivat.
Poliisin poika

Poliisin poika on vuonna 1993 ilmestynyt Jari Tervon kirjoittama humoristinen jännityskirja, joka kertoo pankkiryöstöstä. Kirjan tapahtumat sijoittuvat Rovaniemelle. Pankkikonttori on Rovaniemen keskustan Valtakadun Kansallis-Osake-Pankin konttori. Kirjan takakannessa lukee muun muassa, että ”Tervo kirjoittaa enemmän tai vähemmän särkyneitten ihmisten suihin karmean hauskaa ja julmaa tekstiä, joka farssimaisen liioittelun jälkeen tummenee.”
Kertojat ovat eri luvuissa Trampas, tämän avopuoliso Marjaana, Marjaanan velipuoli Lepsu, poliisi Voitto Kiimalainen, Kiimalaisen anoppi Lyyti Porstua, Marjaanan sisko ja Lepsun siskopuoli Paula, Tukholmasta kuljettajaksi tullut somali Jusse ja sivullinen pikkulapsi Pirkka. 
Teos muodostaa yhdessä edellisenä vuonna 1992 julkaistun "Pohjan hovi" -kirjan kanssa Rovaniemi-sarjan, joka on julkaistu tuplapokkarina "Rokuli" ().
Elokuva.
Kirjan pohjalta on vuonna 1998 tehty Yleisradion tilaama televisioelokuva ”Poliisin poika” eli ”Jari Tervon Poliisin poika”, jonka on ohjannut ja leikannut Tapio Piirainen.
Finlandia University

Finlandia University oli yksityinen yliopisto Yhdysvalloissa Michiganin Hancockissa. Sen perustivat amerikansuomalaiset vuonna 1896 nimellä Suomi College. Yliopistossa opiskeli vuoden 2012 keväällä noin 600 opiskelijaa. Yliopisto ilmoitti 2. maaliskuuta 2023 lopettavansa toimintansa.
Opiskelu.
Yliopisto jakautui neljään tiedekuntaan ():
Yliopistossa oli opiskelijoille lukukausimaksu, joka oli 3 600 Yhdysvaltain dollaria. Lisäksi yliopistossa opiskeleville yhdysvaltalaisille oli vielä muita maksuja. Jos halusi Suomesta vaihtoon Finlandia Universityyn, tarvitsi maksaa vain 3 600 dollaria itse, eikä muita lukukausimaksuja riippuen oman koulun vaihto-ohjelmista. Vaihto-opiskelijat asuivat Finlandia Hall -nimisessä kampusrakennuksessa, jossa oli samalla myös ruokala. Finlandia Hall -rakennuksessa oli neljä kerrosta ja niissä asuttiin noin 20 neliön huoneissa, joka jaettiin yleensä paikallisen opiskelijan kanssa. Talossa oli pyykkitupa, kerhohuoneita, olohuoneita, tietokonehuone, ruoanlaittomahdollisuudet omatoimisille opiskelijoille sekä turvallisuuspalvelut opiskelijoille.
Yliopistossa oli "Paavo Nurmi Athletic Facility" -urheilukeskus sekä "Finnish American Heritage Center &amp; Historical Archive" -kulttuurikeskus ja arkisto. Finlandia Universityllä oli kaksi pääkampusta noin puolen kilometrin päässä toisistaan. Suomalaiset juuret näkyivät hyvin vahvasti yliopistossa, osa kampusrakennuksista oli nimetty suomalaisten henkilöiden mukaan. Urheilu oli erittäin suosittua, ja erilaisia urheilujoukkueita oli jääkiekossa, jalkapallossa, koripallossa, curlingissa ja uinnissa. Yliopiston virallinen urheiluseura oli nimeltään Finlandia Lions.
Jørgen Bitsch

Jørgen Bitsch () oli tanskalainen kirjailija, elokuvatuottaja ja seikkailija-matkailija.
Bitschin ensimmäinen teos oli nuortenromaani "Som kahytsdreng til Siam" (1940). Teoksissaan hän kuvasi matkojaan eri maissa. Hänen teoksiinsa kuuluvat muun muassa "Eventyr over alle grænser", "På motorcykel fra København til Kairo", "Bag arabiens slør", "Sort ekstase – indtryk fra centralafrika", "Ukendt land – rejse til Mongoliet" og "Fra Kilimanjaro til pygmæerne". Useita Bitschin teoksia on suomennettu, kuten "Miksi Budha hymyilee?", matkakuvaus Burmasta, Thaimaasta ja Kambodžasta.
Quadriga

Quadriga oli keskiajalla vallinnut raamatuntulkinnan metodi, jonka mukaan tekstistä voidaan löytää neljä merkitystä: kirjaimellinen, allegorinen (vertauskuvallinen), tropologinen (moraalinen) ja anagoginen (pelastusta koskeva).
Sittemmin Martti Luther laajensi tavat kahdeksaan: jokaista edellä mainittua merkitystä voidaan tulkita kirjaimellis-historiallisesti ("litera occidens") tai hengellis-profeetallisesti ("spiritus vivificans"), so. vanhatestamentillisesti tai Uuden testamentin lupauksen valossa.
Simonkylä (Simo)

Simonkylä on kylä Simon kunnassa, ja on entisen Lapin läänin eteläisin kylä. Kylä sijaitsee Perämeren ja Simojoen rantamaisemissa noin kolmen kilometrin päässä Simon kunnan keskustaajamasta etelään. Kylän halki kulkeva 1600-luvulla rakennettu Simonkyläntie on nimetty museotieksi noin kolmen kilometrin matkalta. Simonkylällä toimii Simonkylän kyläyhdistys, joka elvyttää vanhaa kyläperinnettä ja ylläpitää kylätoimintaa
Historia.
Simonkylään asutus on vakiintunut 1400-luvulla, ja kylä on muodostunut viljelysmaisemaan paikallistietä seurailevaksi nauhamaiseksi kokonaisuudeksi. Tien varrella on yhä nähtävillä useita 1800-luvulta peräisin olevia tilojen päärakennuksia. Muuan muassa Pahnilan tilasta kunnostettu Simon kunnan ylläpitämä Pahnilan museo sijaitsee kylällä. Simonkylässä on ollut sepänpajoja ja sahoja 1800-luvulla. Simonkylästä kulki ennen toista maailmansotaa Simojoen ylittävistä silloista tärkein, joka kulki vastarannalla Onkalonperän kylään. Saksalaiset tuhosivat sillan perääntyessään Lapin sodassa. Simonkylä oli vuonna 1866 perustetun Simon kunnan keskustaajama Oulu–Tornio-radan valmistumiseen asti. Kylällä toimi 1800-luvun lopussa toimintansa aloittanut Simonkylän koulu, joka oli kaksiopettajainen ala-asteen peruskoulu.
Muuta.
Simonkylän Vasankarissa sijaitsee suosittu Vasankarin uimaranta.
Sabellianismi

Sabellianismi oli modalistinen heresia. Sabellianisteja olivat ne kristityt, jotka 200-luvun alussa kannattivat Sabelliuksen käsitystä, että Isä, Poika ja Pyhä Henki eivät ole eri persoonia (lat. "persona", kr. "hypostasis"), vaan saman Jumalan eri ilmestymismuotoja.
Sabellianismi syntyi, koska pelättiin kolminaisuusopin sisältävän salaista polyteismia. Varhainen Rooman kirkolliskokous tuomitsi sabellianismin vuonna 262, mutta se sai kannatusta laajoissa piireissä ja tärkeän sijan 200-luvun teologisessa väittelyssä. Lännessä johtavat kristityt ajattelijat torjuivat sabellianismin, mutta välienselvittely pakotti heidät säilyttämään kolminaisuusopissaan monarkiaperiaatteen. Idässä puolestaan Origeneen kolminaisuusoppi ja logoskristologia hyökkäsi sabellianismia vastaan ja torjui sen.
Samantapaista ajattelua esiintyi aikaisemmin monarkianismissa ja myöhemmin
mm. Abélardin teologiassa ja socinolaisuudessa.
Nicollette Sheridan

Nicollette Sheridan (s. 21. marraskuuta 1963 Worthing, West Sussex) on englantilainen näyttelijä. Hän on näytellyt Edie Brittin roolissa televisiosarjassa "Täydelliset naiset".
Sheridan syntyi Worthingissä, West Sussexissa Englannissa brittiläiselle näyttelijättärelle, Sally Sheridanille. Hänen biologinen isänsä ei ole tiedossa. Sheridanin velipuoli, Nick Savalas, on myös näyttelijä. Sheridanilla on intialaisia sukujuuria.
Ennen "Täydellisiä naisia" Sheridan näytteli muun muassa saippuasarjassa "Knots Landing" vuosina 1986–1993 ja sai roolistaan Soap Opera Digestin vuonna 1990. Samana vuonna "People"-lehti nimesi hänet 50 maailman kauneimman ihmisen joukkoon. "Knots Landingin" päätyttyä Sheridan näytteli muun muassa elokuvissa "Spy Hard – lupa läikyttää" (1996) ja "Nuijaninja" (1997). Lisäksi hän oli ehdolla Grace Adlerin rooliin televisiosarjaan "Will &amp; Grace", mutta menetti roolin Debra Messingille. Vuonna 2004 hän näytteli miestennielijä Edie Brittin roolin televisiosarjassa "Täydelliset naiset".
Vuosina 2018–2019 Sheridan näytteli Alexis Carringtonia televisiosarjassa "Dynastia". Alkuperäisessä 1980-luvun "Dynastiassa" samaa hahmoa esitti Joan Collins.
Sheridan oli naimisissa näyttelijä Harry Hamlinin kanssa vuosina 1991–1993. Hän avioitui toisen kerran Aaron Phypersin kanssa alkuvuodesta 2016, mutta haki eroa tästä jo puoli vuotta häiden jälkeen, heinäkuussa 2016.
Socinolaisuus

Socinolaisuus oli Fausto Paolo Sozzinin (1539–1604) mukaan nimensä saanut unitarianistinen liike. Sozzini vaikutti muun muassa Transilvaniassa ja pakeni Puolaan, jossa vuonna 1605 kirjoitettiin socinolaisuuden ensimmäinen virallinen julistus "Rakowin katekismus". Liike tukahdutettiin Puolassa 1658, mutta se eli edelleen muun muassa Transilvaniassa ja Englannissa, jossa sitä kutsuttiin unitarianismiksi.
Taboriitit

Taboriitit olivat hussilaisuuden jyrkimmän suunnan kannattajia: he kuuluivat pääasiassa alempaan papistoon, pikkuporvareihin ja talonpoikiin, korostivat apostolisen köyhyyden ihannetta sekä maallikoiden ehtoollista (tasoittaen näin pappien ja maallikoiden eroa) ja pitivät rikasta kirkkoa ja paavia antikristuksena.
Liikkeen historiaa.
Taboriitit perustivat 1420 noin neljäntuhannen kannattajan voimin Táborin kaupungin Etelä-Böömiin. Siellä he halusivat elää alkuseurakunnan ihanteiden mukaisesti. Taboriitit hylkäsivät valtiokirkon ja vanhan kirkon tradition, pyhäinjäännökset, kiirastuliopin, ehtoollisleivän, sielumessut ja kuvien ja messuvaatteiden käytön. Ennen tappiotaan vuonna 1434 he muodostivat sotilaallisen kaupunkiliiton, joka odotti tuhatvuotista valtakuntaa antikristuksen kanssa käydyn ratkaisutaistelun jälkeen: kirkko eläisi vailla omaisuutta tasa-arvoisuudessa ja veljeydessä, sillä olisi uusitestamentillinen muoto, ja Raamattu olisi sen ainoa ohje.
Vaikutus reformaation liikkeisiin.
Myöhemmin taboriitit liittyivät "Unitas Fratrum" -liikkeeseen. Taboriittien tappion jälkeen sen yhteiskunnallisesti vallankumouksellista, apokalyptistä julistusta levittivät Saksaan vaeltavat saarnaajat ja lentolehtiset, ja näin se vaikutti voimakkaasti reformaation radikaaliliikeisiin.